b'\n_START_ARTICLE_\nBelfort\n_START_SECTION_\nGeografija\n_START_PARAGRAPH_\nMesto le\xc5\xbei ob reki Savoureuse v bli\xc5\xbeini meje z Nem\xc4\x8dijo in \xc5\xa0vico, na strate\xc5\xa1ko pomembni poti med Renom in Rono, tako imenovanih Burgundskih vratih.\n_START_SECTION_\nZgodovina\n_START_PARAGRAPH_\nOzemlje Belforta je bilo za \xc4\x8dasa rimske Galije naseljeno z galskim plemenom Rauraci._NEWLINE_Ime se prvikrat omenja v sporazumu iz Grandvillarsa leta 1226 kot Beau fort, ozemlje pod pristojnostjo grofov iz Montb\xc3\xa9liarda, kateri so mu leta 1307 podelili ustanovno listino. S poroko Jeanette de Montb\xc3\xa9liard in Alberta Habsbur\xc5\xa1kega (sredina 14. stoletja) je mesto postalo avstrijsko, po Vestfalskem miru (1648), s katerim se je kon\xc4\x8dala tridesetletna vojna, pa je pre\xc5\xa1lo k Franciji. Med francosko revolucijo je bilo vklju\xc4\x8deno v departma Haut-Rhin oz. Alzacijo, kjer je ostalo do francosko-pruske vojne. Po obleganju mesta (3. november 1870-18. februar 1871) in kasnej\xc5\xa1i pruski aneksiji Lorene in Alzacije je Belfort ostal v francoskih rokah ter oblikoval novoustanovljeni departma Territoire de Belfort. Med drugo svetovno vojno je bil okupiran, osvobojen 22. novembra 1944.'